ข้อบัญญัติองค์การบริหารส่วนตำบลปากรอ เรื่อง การลดหย่อนภาษีบำรุงท้องที่ พ.ศ. 2558 
ข้อบัญญัติองค์การบริหารส่วนตำบลปากรอ
ข้อบัญญัติองค์การบริหารส่วนตำบลปากรอ
เรื่อง
การลดหย่อนภาษีบำรุงท้องที่
พ.ศ. ๒๕๕๘
 

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
องค์การบริหารส่วนตำบลปากรอโดยความเห็นชอบของสภาองค์การบริหารส่วนตำบลปากรอและนายอำเภอสิงหนคร
จึงตราข้อบัญญัติไว้ดังนี้

ข้อ
๑ ข้อบัญญัตินี้เรียกว่า ข้อบัญญัติองค์การบริหารส่วนตำบลปากรอ
เรื่อง การลดหย่อนภาษีบำรุงท้องที่ พ.ศ. ๒๕๕๘

ข้อ
๒[๑] ข้อบัญญัตินี้ให้ใช้บังคับในเขตองค์การบริหารส่วนตำบลปากรอนับแต่วันถัดจากวันที่ประกาศในราชกิจจานุเบกษา

ข้อ
๓ บรรดาข้อบัญญัติ ข้อบังคับ
ระเบียบและคำสั่งอื่นใดในส่วนที่ตราไว้ในข้อบัญญัตินี้
หรือซึ่งขัดหรือแย้งกับข้อบัญญัตินี้ให้ใช้ข้อบัญญัตินี้แทน

ข้อ
๔ ในข้อบัญญัตินี้
ที่ดิน หมายความว่า พื้นที่ดิน และความหมายรวมถึง
พื้นที่ที่เป็นภูเขาหรือที่มีน้ำด้วย
บุคคลธรรมดา หมายความว่า บุคคลตามความหมายแห่งประมวลกฎหมายแพ่งและพาณิชย์
และให้ความหมายรวมถึง คณะบุคคลที่มิใช่นิติบุคคลด้วย
ที่อยู่อาศัย หมายความว่า บ้านเรือน ตึก กระท่อม
หรือสิ่งปลูกสร้างที่คล้ายคลึงใด ๆ ที่มีประโยชน์ใช้สอยตามปกติเพื่ออยู่อาศัย
ซึ่งมิใช่เพื่อประโยชน์ในการประกอบการค้าของเจ้าของที่ดิน
ที่เลี้ยงสัตว์ หมายความว่า
พื้นที่ซึ่งใช้ประโยชน์ในการเลี้ยงสัตว์ที่เป็นประโยชน์ในการประกอบอาชีพหรือยังชีพของเจ้าของที่ดิน
ไม่ว่าจะเป็นสัตว์ปีก แมลง สัตว์บกหรือสัตว์น้ำ หรือสัตว์ครึ่งบกครึ่งน้ำใด ๆ
ก็ตาม โดยการเลี้ยงสัตว์ในที่ดินดังกล่าว
อาจเป็นสถานที่ให้อาหารสัตว์หรือแหล่งอาหารของสัตว์หรือแหล่งพักนอนของสัตว์แหล่งควบคุมกักกันสัตว์
หรือหลายกรณีประกอบกันก็ได้
กสิกรรม หมายความว่า
การทำนา การทำไร่ ทำสวน ประมง เลี้ยงสัตว์หรือกสิกรรมประเภทอื่น
ไม้ล้มลุก หมายความว่า พืชกสิกรรมที่มีอายุเก็บเกี่ยวผลผลิตไม่เกินสามปี
เช่น ทำนา ปลูกถั่วต่าง ๆ เป็นต้น
ไม้ยืนต้น หมายความว่า
ไม้ยืนต้นที่ไม่ใช่ไม้ล้มลุกโดยมีอายุเกินสามปีขึ้นไป เช่น ไม้ยูคาลิปตัส มะม่วง
มะพร้าว ต้นตาล ต้นปาล์ม เป็นต้น

ข้อ
๕ ให้บุคคลธรรมดาซึ่งเป็นเจ้าของที่ดินแปลงเดียวหรือหลายแปลงที่อยู่ในเขตพื้นที่จังหวัดสงขลา
และใช้ที่ดินนั้นเป็นที่อยู่อาศัยของตน เป็นที่เลี้ยงสัตว์ของตน
หรือประกอบกสิกรรมของตนในเขตองค์การบริหารส่วนตำบลปากรอ
ให้ลดหย่อนไม่ต้องเสียภาษีบำรุงท้องที่ได้ จำนวน ๓ ไร่

ข้อ
๖ กรณีที่ดินมีสิ่งปลูกสร้าง
และใช้สิ่งปลูกสร้างเป็นสถานประกอบกิจการค้าหรือให้เช่า ไม่ได้รับการลดหย่อนสำหรับส่วนของที่ดินที่มีสิ่งปลูกสร้าง
ที่ใช้เป็นสถานประกอบกิจการค้าหรือให้เช่านั้น

ข้อ
๗ ให้นายกองค์การบริหารส่วนตำบลปากรอเป็นผู้รักษาการให้เป็นไปตามข้อบัญญัตินี้
และมีอำนาจออกระเบียบ ข้อบังคับ ประกาศ หรือคำสั่งเพื่อปฏิบัติให้เป็นไปตามข้อบัญญัตินี้


ประกาศ ณ วันที่ ๔
มกราคม พ.ศ. ๒๕๕๙
พิมล ทองกุล
นายกองค์การบริหารส่วนตำบลปากรอ





ปริยานุช/จัดทำ
๑๐ มิถุนายน
๒๕๕๙

ชวัลพร/ตรวจ
๒๐ มิถุนายน
๒๕๕๙




























[๑] ราชกิจจานุเบกษา
เล่ม ๑๓๓/ตอนพิเศษ ๑๓๑ ง/หน้า ๘๖/๘ มิถุนายน ๒๕๕๙